Un arbre de Nadal de punt de ganxo elaborat per més de 30 persones adorna l’Ajuntament de Burjassot
2025-07-24

Van acceptar el repte que els va proposar l’alcalde, ara fa un any: fer un arbre de Nadal de punt de ganxo, encara més gran que el de 2022, i ‘plantar-lo’ a l’Ajuntament de Burjassot. I un any després, a les portes del Nadal de 2023, i després de moltes hores de treball, han convertit el repte en una realitat. Les persones que formen part del programa ‘Barris Inclusius’ de l’Ajuntament de Burjassot, que es desenvolupa en el Centre Socieducatiu Díaz-Pintado, han elaborat un enorme arbre nadalenc, de tres metres d’altura, mitjançant la tècnica del punt de gantxo. Un arbre que des d’esta setmana ja lluïx, ben acolorit, en la planta baixa del Consistori, donant la benvinguda a totes les persones que acudixen a l’Ajuntament per a fer les seues gestions o, potser, per a visitar el Betlem Monumental.

Així, des del passat mes de març, les més de 36 persones que han passat pel programa ‘Barris Inclusius’ han treballat en este projecte que ara ha culminat amb este arbre, totalment artesanal, conformat per 800 grannies (cuadrets teixits) i per nombrosos detalls nadalencs de decoració que pengen d’ell, també de punt de ganxo. A més, l’alcalde de Burjassot, Rafa García i les regidores i regidors de les àrees i departaments implicats, van rebre un detall personalitzat que ells mateixos van penjar de l’arbre.

Al llarg d’estos mesos de treball en equip, tix que et tix, les persones que han passat pel programa, no sols han aprés a teixir, sinó que han eixit de les seues cases per a relacionar-se amb altres persones, han guanyat confiança en si mateixes, han creat nous llaços d’amistat, i han reforçat tant motricitat com habilitats socials.